黄庭坚
次韵答宗汝为初夏见寄
宫蛙无时休，不知忧复乐。
夕晖半规黄，冉冉纳暮壑。
鸟栖松陨花，风下竹解箨。
南箕与北斗，磊磊贯缨络。
怀我邻邦友，贤义本不薄。
箕斗常相望，江含雾冥漠。
忽烹双鲤鱼，中有初夏作。
诗词清照眼，明月丽珠箔。
闲出句崛奇，芙蕖依绿蒻。
雄辨简色空，韩卢逐东郭。
终篇谈不二，自脱世缠缚。
此道久陆沉，喜公勤博约。
盈笼惠石芝，乌皮剥猿玃。
野人烹嘉蔬，回首葵苋恶。
劝盐珠未工，追呼联纆索。
闻君欲课最，岂有不龟药。
我民六万户，过半客栖泊。
棘端可沐猴，且愿观其削。
官符昼夜下，朝播责暮获。
射利者谁其，登陇弯繁弱。
昨闻数邦贡，曲礼赋三错。
恭惟廊庙上，献纳及新瘼。
绣衣城南来，免冠谢公怍。
归乘下泽车，绝意麒麟阁。
田园蒙帝力，仰以万寿酢。
公材横太阿，越砥敛霜锷。
智囊无遗漏，胆量包空廓。
行当治状闻，雄飞上碧落。
我材甚不长，有地愧盘礡。
平陆非距心，滕薛困公绰。
看人取卿相，妄意亦馋嚼。
终不作湘累，憔悴吟杜若。
一心思倾写，何时叩扃钥。